Rower dood toe wegkommotor botsŉ Vrou in die winkel is in die been geskiet, waarna die rowers met kontant, selfone en ander voorraad gevlug het.(Argieffoto ter illustrasie: Kent Williamson) ŉ Vermeende rower is dood nadat die voertuig waarin hy en sy makkers gevlug het, teen ŉ ander voertuig vasgejaag het. Kapt. André Beetge, polisiewoordvoerder, sê vyf verdagtes is Vrydag kort voor 11:00 ŉ winkel in Sidwell, Port Elizabeth, binne waar hulle die werkers met vuurwapens aangehou het. ŉ Vrou in die winkel is in die been geskiet, waarna die rowers met kontant, selfone en ander voorraad ten bedrae van sowat R5 000 gevlug het. Hulle is vort in twee voertuie, ŉ wit Honda Ballade en ŉ silwerkleure Citroën. Volgens Beetge het die Honda in die wegkompoging teen ŉ ander voertuig gebots en dié het weer in ŉ vragmotor vasgery. “Die verdagte in die Honda Ballade is op die toneel dood, terwyl nog ŉ verdagte – een van die passasiers – beseer is. Die ander verdagtes het gevlug,” sê Beetge. Sommige van die gesteelde goedere is in die voertuig gevind. Die beseerde verdagte word onder polisiebewaking in ŉ hospitaal behandel. Die bestuurder van die voertuig waarin die verdagtes vasgejaag het, is ook na ŉ hospitaal geneem, terwyl die vragmotorbestuurder ongedeerd van die ongeluk afgekom het. Beetge sê die polisie verwag dat nog inhegtenisnemings binnekort gedoen gaan word.